Zagreb, 21. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavaka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnice Orlande Tokić, zamjenice gradonačelnika Grada Dubrovnika,** na 79. sjednici, održanoj 21. veljače 2020.g., donosi sljedeću

**ODLUKU**

1. **Pokreće se postupak protiv dužnosnice Orlande Tokić, zamjenice gradonačelnika Grada Dubrovnika, radi utvrđivanja je li se u okolnostima kada je na temelju ovlaštenja gradonačelnika Grada Dubrovnika usmjeravala i nadzirala rad Upravnog odjela za promet, u kojem su njoj podređeni službenici u razdoblju od 9. lipnja 2017.g. rješavali 25 predmeta potvrđivanja glavnog projekta, od kojih je dužnosnica u 12 predmeta i izradila glavni projekt, povodom zahtjeva investitora zastupanih po opunomoćeniku trgovačkom društvu Apozito d.o.o., u kojem je dužnosnica do stupanja na dužnost bila vlasnik i direktor, a nakon toga je vlasništvo tog trgovačkog društva prenijela na supruga pri čemu je i nadalje ostala zaposlena u tome društvu, našla u sukobu interesa u smislu članka 2. stavka 2. podstavka 2. ZSSI-a.**
2. **Poziva se dužnosnica Orlanda Tokić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke I. i II. izreke te na ostale navode iz obrazloženja ove odluke.**

Obrazloženje

U Povjerenstvu je dana 1. veljače 2019.g. zaprimljena anonimna prijava mogućeg sukoba interesa pod brojem 711-U-628-P-42/19-01-3 podnesena protiv dužnosnice Orlande Tokić, zamjenice gradonačelnika Grada Dubrovnika, povodom koje se vodi predmet broj P-42/19.

U prijavi se predlaže utvrditi mogući sukob interesa u kojem se našla dužnosnica Orlanda Tokić, koji proizlazi iz okolnosti da je Povjerenstvo prethodno na zahtjev dužnosnika Mate Frankovića, gradonačelnika Grada Dubrovnika, dalo mišljenje u predmetu M-149/19 u pogledu angažmana trgovačkog društva Apozito d.o.o. i dužnosnice osobno, kao glavnog projektanta, na projektiranju stambenih zgrada za trgovačko društvo Primorje gradnja d.o.o. iz Dubrovnika, u razdoblju nakon što je dužnosnica stupila na dužnost zamjenice gradonačelnika Grada Dubrovnika. Navodi se da je u tome predmetu Grad Dubrovnik dostavio samo dio potrebne dokumentacije te se ističe da je nužno zatražiti od Grada Dubrovnika cjelokupnu dokumentaciju koja se odnosi na otkup čestice 1275/5, k.o. Gruž u vlasništvu Grada Dubrovnika, na kojoj su projektirani stambeni objekti investitora, trgovačkog društva Primorje gradnja d.o.o., kao i da je potrebno zatražiti ugovor o projektiranju sklopljen između trgovačkih društava Primorje gradnja d.o.o. i Apozito d.o.o.

Također se ističe da je potrebno pribaviti drugu dokumentaciju, odnosno dozvole koje je Grad Dubrovnik putem nadležnog upravnog odjela izdao za projekt trgovačkog društva Primorje gradnja d.o.o., koja sadrži ovjeru trgovačkog društva Apozito d.o.o. i potpis dužnosnice za koju se napominje da je i dalje zaposlena u tom poslovnom subjektu. Navodi se da je dužnosnica Orlanda Tokić obavljala funkciju direktorice trgovačkog društva Apozito d.o.o., u kojem je bila jedini osnivač te da je nakon stupanja na navedenu dužnost svoj poslovni udio prenijela na svog supruga Hrvoja Tokića, koji je ujedno prokurist, što je suprotno odredbama ZSSI-a.

Stoga podnositelj navodi da se dužnosnica nalazi u potencijalnom sukobu interesa pod uvjetima kada navedeno trgovačko društvo obavlja poslove projektiranja i nadzora građevinskih radova za objekte za koje akte izdaje Grad Dubrovnik.

Nadalje se ističe da je dužnosnica glavni nadzorni inženjer i voditelj projekta izgradnje Studentskog centra u Dubrovniku, u čijoj izgradnji Grad Dubrovnik sudjeluje proračunskim sredstvima. Iznosi se i da putem nadležnog upravnog odjela Grad Dubrovnik izdaje dozvole za gradnju kao i da u nadležnom Upravnom odjelu za izdavanje i provedbu dokumenta prostornog uređenja i gradnje postoji cijeli niz projekata na kojima je angažirano trgovačko društvo Apozito d.o.o., a za koje isti Upravni odjel izdaje dozvole, pri čemu je dužnosnica kao zamjenica gradonačelnika zadužena za predmetno područje (infrastruktura, kapitalni projekti, građevinske dozvole, komunalne djelatnosti), što proizlazi iz medijskih napisa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnica Orlanda Tokić povodom obnašanja dužnosti zamjenice gradonačelnika Grada Dubrovnika obvezna postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnica Orlanda Tokić obnaša dužnost zamjenice gradonačelnika Grada Dubrovnika od 9. lipnja 2017.g. do danas te da u ranijim mandatima nije obnašala tu ili drugu dužnost iz članka 3. ZSSI-a.

Uvidom u izvješće o imovinskom stanju koje je dužnosnica podnijela Povjerenstvu dana 16. studenoga 2019.g. povodom ispravka u imovinskom stanju utvrđeno je da dužnosnica obnaša dužnost zamjenice gradonačelnika Grada Dubrovnika volonterski, bez zasnovanog radnog odnosa, te da je u radnom odnosu u trgovačkom društvu Apozito d.o.o.

Povjerenstvo ponajprije navodi da je na 31. sjednici, održanoj 5. prosinca 2018.g. dalo mišljenje povodom zahtjeva dužnosnika Mate Frankovića, gradonačelnika Grada Dubrovnika, Broj: 711-I-1672-M-149/18-05-11, u kojem se utvrđuje da prema dostavljenim podacima i dokumentaciji ne proizlaze okolnosti koje bi upućivale da se dužnosnica Orlanda Tokić, zamjenica gradonačelnika Grada Dubrovnika, povodom raspisivanja javnog natječaja za prodaju dijela nekretnine zk oznake 1275/5 k.o. Gruž, našla u situaciji sukoba interesa u smislu ZSSI-a ili da bi povrijedila druge odredbe ZSSI-a, budući da je izrada Idejnog projekta za trgovačko društvo Primorje gradnja d.o.o., od strane dužnosnice kao ovlaštenog projektanta, ugovorena prije nego što je dužnosnica stupila na javnu dužnost zamjenice gradonačelnika Grada Dubrovnika te s obzirom da nakon stupanja na navedenu javnu dužnost dužnosnica nije, kao predstavnica Grada Dubrovnika, sudjelovala u postupku povodom zahtjeva društva Primorje gradnja d.o.o. za otkup dijela nekretnine 1275/5 k.o. Gruž.

U mišljenju se također upućuje dužnosnik Mato Franković, s obzirom da je kao gradonačelnik Grada Dubrovnika dužnosnici Orlandi Tokić povjerio nadzor nad radom i usmjeravanje Upravnog odjela za izgradnju i upravljanje projektima i Upravnog odjela za promet, da se dužnosnica Orlanda Tokić dužna izuzeti od povjerenih poslova u onim postupcima u kojima bi navedene ustrojstvene jedinice Grada Dubrovnika nadzirale subjekte s kojima su dužnosnica kao ovlašteni projektant ili trgovačko društvo u kojem obavlja poslove projektanta bili u poslovnom odnosu ili poslove koje je obavljala kao ovlašteni projektant ili zaposlenica trgovačkog društva koje je te poslove obavljalo.

U navedenom predmetu dužnosnik je u zahtjevu za mišljenje naveo kako je 9. studenog 2018.g. održana 17. sjednica Gradskog Vijeća Grada Dubrovnika. Na toj se sjednici 45. točka Dnevnog reda odnosila na Prijedlog zaključka o raspisivanju javnog natječaja za prodaju dijela nekretnine zemljišnoknjižne oznake 1275/5 k.o. Gruž. Dužnosnik Mato Franković je navedenu točku povukao te zatražio dostavu cjelokupne predmetne dokumentacije.

Iz dokumentacije priložene uz mišljenje proizlazi da je dužnosnica Orlanda Tokić, zamjenica gradonačelnika Grada Dubrovnika, koja navedenu dužnost obnaša kao volonter, za privatnog investitora Primorje gradnja d.o.o., u svojstvu ovlaštenog projektanta društva Apozito d.o.o., izradila Idejni projekt, oznake 30/2017, koji je uključivao i kat. česticu br. 1275/5 k.o. Gruž, u vlasništvu Grada Dubrovnika. Također, iz zahtjeva za mišljenje proizlazi da je prema usmenim navodima dužnosnice Orlande Tokić, društvo Apozito d.o.o. još u siječnju 2017.g. ugovorilo izradu projektne dokumentacije sa društvom Primorje gradnja d.o.o., kada Orlanda Tokić nije obnašala dužnost zamjenice gradonačelnika Grada Dubrovnika.

Uvidom u dostavljenu Uputu za postupanje gradonačelnika Grada Dubrovnika, Klasa: 940-01/18-03/13 od 21. studenog 2018.g., utvrđeno je kako je dužnosnik Mato Franković, kao gradonačelnik Grada Dubrovnika, obavijestio svoju zamjenicu, Orlandu Tokić, kako je od Povjerenstva zatražio mišljenje u vezi raspisivanja javnog natječaja za prodaju čestice 1275/5 k.o. Gruž te je naložio dužnosnici Orlandi Tokić da do odluke Povjerenstva više ne obnaša ovlasti koje su joj bile povjerene.

Dužnosnik je 30. studenog 2018.g. u predmetu M-149/18 dostavio dopunu zahtjeva za davanjem mišljenja, KLASA: 940-01/18-03/13 od 29. studenog 2018.g., u kojoj navodi kako je usmenim putem povjerio dužnosnici Orlandi Tokić da nadzire i usmjerava rad Upravnog odjela za izgradnju i upravljanje projektima i Upravnog odjela za promet.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave i stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, dopisom Broj 711-I-315-P-42/19-03-17 od 11. veljače 2019.g. od Trgovačkog suda u Dubrovniku zatražilo dokumentaciju koja se odnosi na prijenos upravljačkih prava koja proizlaze iz vlasništva dužnosnice Orlande Tokić nad poslovnim udjelom u trgovačkom društvu Apozito d.o.o. te na podatak kada je dužnosnica prestala obavljati funkciju člana Uprave istog trgovačkog društva.

Trgovački sud u Dubrovniku dostavio je dopisom Broj: R3-431/2019 od 21. veljače 2019.g. rješenje od 5. srpnja 2017.g. kojim se upisuje promjena člana Uprave trgovačkog društva Apozito d.o.o. na način da dužnosnica prestaje biti članica Uprave, te je za člana Uprave istog trgovačkog društva imenovan Vicenco Kraljić, a za prokurista Hrvoje Tokić, koji je ujedno postao jedinim imateljem poslovnog udjela, dok je Orlanda Tokić prestala biti vlasnicom udjela u navedenom trgovačkom društvu. Dostavljen je i ugovor o prijenosu poslovnog udjela od 29. lipnja 2017.g. kojim je dužnosnica bez naknade prenijela poslovne udjele u trgovačkom društvu Apozito d.o.o. na Hrvoja Tokića te odluka Skupštine od 29. lipnja 2017.g. kojim je dužnosnica Orlanda Tokić razriješena funkcije člana Uprave direktora istog trgovačkog društva, te je za novog člana Uprave – direktora imenovan Vicenco Kraljić, a Hrvoje Tokić je imenovan prokuristom navedenog trgovačkog društva.

Povjerenstvo je izvršilo uvid u javno dostupne podatke nadležnog sudskog registra Trgovačkog suda u Dubrovniku te je utvrđeno da je pod matičnim brojem subjekta: 060345547, upisano trgovačko društvo Apozito d.o.o. Uvidom u podatke povijesnog izvatka za navedeno trgovačko društvo utvrđeno je da je dužnosnica bila jedini imatelj udjela u istom do 29. lipnja 2017.g. do kada je ujedno obavljala i funkciju direktorice. Usporedbom podataka iz podnesenog izvješća s podacima sudskog registra, utvrđeno je da je Hrvoje Tokić na kojeg je preneseno vlasništvo nad poslovnim udjelom te obavlja funkciju prokurista, bračni drug dužnosnice.

Također, Povjerenstvo je dopisom Broj: 711-I-314-P-42/19-02-17 od 11. veljače 2019.g. od Grada Dubrovnika zatražilo cjelokupnu pisanu korespondenciju koja se odnosi na zahtjev trgovačkog društva Primorje gradnja d.o.o. za otkup k.č. 1275/5, k.o. Gruž, upućen nadležnim službama Grada Dubrovnika te cjelokupnu dokumentaciju koja se odnosi na sve predmete u kojima postupaju nadležne službe Grada Dubrovnika, gdje je kao podnositelj ili stručni izrađivač (projektant), odnosno nadzorno tijelo angažirano trgovačko društvo Apozito d.o.o. ili osobno dužnosnica Orlanda Tokić, zamjenica gradonačelnika Grada Dubrovnika, što posebice uključuje sve izdane akte, dozvole i rješenja u tim postupcima te dokumentaciju izrađenu od navedenog trgovačkog društva ili dužnosnice osobno. Istim je dopisom zatraženo od Grada Dubrovnika očitovanje jesu li trgovačko društvo Apozito d.o.o. ili navedena dužnosnica osobno angažirani na projektu izgradnje Studentskog centra u Dubrovniku, ako jesu u kojem svojstvu te tko je o tome i kada donio odluku, zajedno s dokumentacijom koja se odnosi na pripremu i provedbu tog projekta.

Grad Dubrovnik očitovao se dopisom KLASA: 940-01/18-03/13, URBROJ: 2117-01-01-19-38 od 25. veljače 2019.g. kojim je dostavljena dokumentacija koja se odnosi na zahtjev trgovačkog društva Primorje gradnja d.o.o. za otkup k.č. 1275/5 k.o. Gruž, dokumentacija o predmetima u kojima postupaju upravni odjeli Grada Dubrovnika, a gdje je kao podnositelj ili stručni izrađivač (projektant) odnosno nadzorno tijelo angažirano trgovačko društvo Apozito d.o.o. ili osobno dužnosnica Orlanda Tokić, zamjenica gradonačelnika grada Dubrovnika, te dokumentacija koja se odnosi na pripremu i provedbu projekta izgradnje Studentskog centra u Dubrovniku. U pogledu projekta izgradnje Studentskog centra u Dubrovniku Grad Dubrovnik uputio je na pribavljanje očitovanja i dokumentacije od navedene ustanove.

Povodom dopisa Povjerenstva od 11. veljače 2019.g., Upravni odjel za poslove gradonačelnika Grada Dubrovnika je dopisom, KLASA: 940-01/18-03/13, URBROJ: 2117/01-08-19-29 od 18. veljače 2019.g. zatražio od svih upravnih odjela Grada Dubrovnika očitovanje i dostavu dokumentacije.

Upravni odjel za gospodarenje gradskom imovinom je dopisom od 19. veljače 2019.g., KLASA: 940-01/18-03/13, URBROJ: 2117/01-04/18-34, dostavio sve predmete koji se odnose na korespondenciju povodom zahtjeva trgovačkog društva Primorje gradnja d.o.o. za otkup čest. zem. 1275, k.o. Gruž. U dopisu se navodi kako taj Upravni odjel u ime Grada Dubrovnika sudjeluje u postupcima ishođenja akata za građenje te postupcima izvješća o razgraničenjima i utvrđivanju međa pokrenutim po zahtjevima stranaka pred nadležnim tijelima, kao i da na temelju dostavljene dokumentacije od nadležnih upravnih odjela provodi postupke rješavanja vlasničkih odnosa, postupke stjecanja ili otuđenja nekretnina te prava služnosti i drugih stvarnih prava u ime Grada Dubrovnika.

Dopisu Upravnog odjela za gospodarenje gradskom imovinom prileži dopis Upravnog odjela za gospodarenje gradskom imovinom od 10. listopada 2017.g. upućen trgovačkom društvu Primorje gradnja d.o.o. u kojem se navodi kako prema očitovanju Upravnog odjela za promet, stanogradnju i razvojne projekte od 4. rujna 2017.g. nije moguće ukinuti status puta na dijelu nekretnine čest.zem. 1275/5, k.o. Gruž, jer Grad Dubrovnik kao vlasnik nerazvrstane ceste nije izradio projektnu dokumentaciju za rekonstrukciju te se ne može odrediti područje širenja nerazvrstane ceste kao ni zemljište koje bi eventualno ostalo neiskorišteno nakon istog. Priložen je zahtjev za otkup dijela 1275/5, k.o. Gruž podnesen od strane trgovačkog društva Primorje gradnja d.o.o. dana 18. kolovoza 2017.g.

Nadalje, Upravni odjel za izdavanje i provedbu dokumenata prostornog uređenja i gradnje izdao je na zahtjev trgovačkog društva Primorje gradnja d.o.o. lokacijsku dozvolu dana 2. svibnja 2018.g. za zahvat u prostoru rekonstrukcije dijela Liechtensteinovog puta na k.č. 717/1, 717/16, 755/1, 1275/4, 1275/5 i 133, sve k.o. Gruž prema idejnom projektu izrađenom po Tehno Ing d.o.o., projektanta ………………..

Nadalje, u priloženom dopisu Upravnog odjela za promet od 28. svibnja 2018.g. KLASA: 940-01/18-03/13, URBROJ: 2117/01-11-18-3 upućenog Upravnom odjelu za gospodarenje gradskom imovinom navodi se da se na temelju pravomoćne Lokacijske dozvole za rekonstrukciju dijela ulice Liechtensteinovog puta od 2. svibnja 2018.g. može udovoljiti zahtjevu trgovačkog društva Primorje gradnja d.o.o. za ukidanjem statusa puta na dijelu čest.zem. 1275/5, k.o. Gruž.

Gradsko vijeće Grada Dubrovnika je na temelju odredbi Zakona o cestama („Narodne novine“ broj 84/11., 22/13., 54/13., 148/13. i 92/14.) donijelo zaključak na sjednici održanoj dana 28. svibnja 2018.g. kojim se ukida status puta, odnosno javnog dobra u općoj uporabi za dio nekretnine k.o. 1275/5, k.o. Gruž, sukladno nacrtu izrađenom od strane trgovačkog društva Habitat d.o.o., po Mladenu Galinoviću, dipl.ing. Istim je zaključkom obvezano trgovačko društvo Primorje gradnja d.o.o. riješiti imovinsko-pravne odnose sa Gradom Dubrovnikom za dio navedene nekretnine, a zaključak Gradskog vijeća donesen je po prijedlogu zaključka od 28. svibnja 2018.g., koji je potpisao gradonačelnik Mato Franković.

Također, u dopisu Upravnog odjela za gospodarenje gradskom imovinom od 31. listopada 2018.g. upućenog Upravnom odjelu za poslove gradonačelnika u bitnome se iznosi kronologija radnji povodom zahtjeva trgovačkog društva Primorje gradnja d.o.o. za otkupom čest. zem. 1275, k.o. Gruž u površini 723 m2 te se navodi kako je navedeno trgovačko društvo temeljem punomoći od Grada Dubrovnika pred nadležnim upravnim tijelom Grada Dubrovnika ishodilo navedenu pravomoćnu lokacijsku dozvolu od 2. svibnja 2018.g. za zahvat u prostoru rekonstrukcije dijela Liechtensteinovog puta

U istom se dopisu od 31. listopada 2018.g. navodi da je stalni sudski vještak izradio procjembeni elaborat u listopadu 2018.g. kojim je procijenjena tržišna vrijednost dijela nekretnine 1275/5, k.o. Gruž na iznos od 1.996.000,00 kn te da je Procjeniteljsko povjerenstvo Grada Dubrovnika na sjednici od 29. listopada 2018.g. dalo mišljenje kako je procjembeni elaborat sukladan Zakonu o procjeni vrijednosti nekretnina. Navedenim dopisom predlaže se gradonačelniku Grada Dubrovnika da utvrdi prijedlog zaključka Gradskog vijeća Grada Dubrovnika o raspisivanju javnog natječaja za prodaju dijela predmetne nekretnine.

U priloženom mišljenju Procjeniteljskog povjerenstva Grada Dubrovnika od 29. listopada 2018.g. utvrđuje se da je procjembeni elaborat izrađen od strane stalnog sudskog vještaka u svrhu procjene dijela nekretnine 1275/5, k.o. Gruž, sukladan Zakonu o procjeni vrijednosti nekretnina, a navedeni procjembeni elaborat izrađen je po stalnom sudskom vještaku Miroslavu Begi.

Služba Gradskog vijeća Grada Dubrovnika dostavila je dopisom od 21. studenoga 2018.g., koji je potpisala pročelnica, materijale za točku koja je povučena sa 17. sjednice Gradskog vijeća Grada Dubrovnika od 9. studenoga 2018.g. koja se odnosi na prijedlog zaključka o raspisivanju javnog natječaja za prodaju dijela nekretnine 1275/5, k.o. Gruž. Navedeni prijedlog zaključka donio je dana 31. listopada 2018.g. dužnosnik Mato Franković, gradonačelnik.

Povodom dopisa Grada Dubrovnika, Gradonačelnika, KLASA: 940-01/18-03/13, URBROJ: 2117/01-08-18-18 od 27. studenoga 2018.g. upućenog Upravnom odjelu za gospodarenje gradskom imovinom kojim se traži očitovanje je li dužnosnica Orlanda Tokić sudjelovala u postupku povodom zahtjeva za otkup dijela iste nekretnine, Upravni odjel za gospodarenje gradskom imovinom očitovao se dopisom, KLASA: 940-01/18-03/13, URBROJ: 2117/01-04/18-20 od 28. studenoga 2018.g. u kojem se navodi da navedena dužnosnica, prema saznanju tog Upravnog odjela, nije sudjelovala u istom postupku.

Upravni odjel za proračun, financije i naplatu potraživanja dostavio je dokumentaciju koja se odnosi na predmet nabave „Rekonstrukcija i opremanje staklenika Zavoda za mediteranske kulture“, naručitelja Studentski centar u Dubrovniku, u kojoj je ponuditelj trgovačko društvo Tonikom d.o.o., s priloženim troškovnikom, sklopljenim ugovorom o radovima na rekonstrukciji s navedenim poslovnim subjektom od 9. siječnja 2017.g., sklopljenom ugovorom o radovima adaptacije objekta s istim poslovnim subjektom od 28. prosinca 2016.g. te drugom računovodstvenom i financijskom dokumentacijom.

Upravni odjel za turizam, gospodarstvo i more dostavio je očitovanje, KLASA: 940-01/18-03/13, URBROJ: 2117/01-02-19-33 od 19. veljače 2019.g., Upravni odjel za obrazovanje, šport, socijalnu skrb i civilno društvo, dopisom KLASA: 940-01/18-03/13, URBROJ; 2177/01-05-19-22-02 od 19. veljače 2019.g., Upravni odjel za kulturu i baštinu, dopisom KLASA: 940-01/18-03/13, URBROJ: 2117/01-14-19-31 od 18. veljače 2019.g. te Upravni odjel za europske fondove, regionalnu i međunarodnu suradnju, dopisom KLASA: 940-01/18-03/13, URBROJ: 2117/01-25-19-32, očitovali su se da ne raspolažu dokumentacijom koja se odnosi na trgovačko društvo Primorje gradnja d.o.o., Apozito d.o.o. ili na dužnosnicu Orlandu Tokić.

Upravni odjel za izdavanje i provedbu dokumenata prostornog uređenja i gradnje dostavio je dopisom, KLASA: 940-01/18-03/13, URBROJ: 2117/01-15-19-36 od 19. veljače 2019.g., građevinsku dozvolu od 3. studenoga 2018.g. kojom se dozvoljava investitoru Sveučilištu u Dubrovniku, zahvat u prostoru gradnje kompleksa studentskog doma s pratećim sadržajima, podzemnom garažom, kolnim pristupima, sukladno glavnom projektu koji je izradio Tin Sven Franić, dok je uvidom u građevinsku dozvolu utvrđeno da trgovačko društvo Apozito d.o.o. ili dužnosnica Orlanda Tokić nisu projektanti u navedenom projektu.

Također, dostavljena je i Obavijest o uvjetima za izradu glavnih projekata, KLASA: 361-03/17-06/41, URBROJ: 2117/01-15/15-17-0002 od 8. studenoga 2017.g. upućena trgovačkom društvu Apozito d.o.o. kojim se obavještava da je za izradu glavnih projekata na građevnim česticama 717/3 i 1275, k.o. Gruž potrebno ishoditi posebne uvjete/potvrde glavnog projekta od poimenično navedenih državnih tijela i drugih ovlaštenih subjekata. Zaprimljena je i Obavijest o posebnim uvjetima od 5. lipnja 2017.g. upućena trgovačkom društvu Apozito d.o.o. kojim se obavještava da je za ishođenje lokacijske dozvole u obuhvatu zahvata na k.č. Obuljeno u Mokošici potrebno ishoditi posebne uvjete/potvrde glavnog projekta.

Očitovanju prileže sljedeće građevinske dozvole u postupcima u kojima je projekt izradila dužnosnica Orlanda Tokić, ovlaštena projektantica trgovačkog društva Apozito d.o.o.:

* investitora ……………, dozvola od 19. listopada 2018.g. prema projektu od listopada 2017.g.,
* investitorice ……………., dozvola od 19. listopada 2018.g. prema projektu od listopada 2017.g.,
* investitora …………………………., dozvola od 21. prosinca 2017.g. prema projektu od svibnja 2017.g.,
* investitora Animi arhitektura d.o.o., dozvola od 7. prosinca 2017.g., prema projektu od svibnja 2017.g.,
* investitora ……………………………………….., dozvola od 3. kolovoza 2017.g., prema projektu iz studenoga 2016.g.,
* investitorice ………………., dozvola od 27. lipnja 2017.g., prema projektu iz prosinca 2016.g.,
* investitora …………….., dozvola od 19. listopada 2018.g., prema projektu iz listopada 2017.g.,
* investitora ……………… dozvola od 19. listopada 2018.g., prema projektu iz listopada 2017.g.,
* investitora ………….., dozvola od 19. listopada 2018.g., prema projektu iz listopada 2017.g.,
* investitora Amai d.o.o., izmjene i dopune dozvole od 19. listopada 2018.g., prema projektu iz svibnja 2018.g.,
* investitora ……………….., dozvola od 19. listopada 2018.g., prema projektu iz listopada 2017.g.,
* investitora ………………., dozvola od 19. listopada 2018.g., prema projektu iz listopada 2017.g.,
* investitora ………, dozvola od 19. listopada 2018.g., prema projektu iz listopada 2017.g.,
* investitora ………., dozvola od 19. listopada 2018.g., prema projektu iz listopada 2017.g.,
* investitora ……………….., dozvola od 19. listopada 2018.g., prema projektu iz listopada 2017.g.

Očitovanju prileže sljedeća rješenja:

* rješenje o izvedenom stanju kojim se ozakonjuje nezakonita stambeno-poslovna zgrada od 7. siječnja 2019.g., prema arhitektonskoj snimci izvedenog stanja iz kolovoza 2018.g. izrađenoj po Orlandi Tokić, Apozito d.o.o.,
* rješenje o izvedenom stanju kojim se ozakonjuje nezakonita stambena zgrada od 15. siječnja 2019.g., prema arhitektonskoj snimci izvedenog stanja iz studenoga 2017.g. izrađenoj po Orlandi Tokić, Apozito d.o.o.,
* rješenje o izvedenom stanju kojim se ozakonjuje nezakonita zgrada stambene namjene od 27. studenoga 2018.g., prema arhitektonskoj snimci izvedenog stanja iz svibnja 2018.g., izrađenoj po Orlandi Tokić, Apozito d.o.o.,
* potvrda od 24. rujna 2018.g. kojom se potvrđuju samostalne uporabne cjeline, prema nacrtima izrađenima po Orlandi Tokić, Apozito d.o.o. iz rujna 2018.g.,
* rješenje o izvedenom stanju kojim se ozakonjuje nezakonita stambena zgrada od 31. listopada 2018.g., prema snimci izvedenog stanja iz kolovoza 2018.g. izrađenoj po Orlandi Tokić, Apozito d.o.o.,
* rješenje o izvedenom stanju kojim se ozakonjuje nezakonita stambena zgrada od 3. travnja 2018.g., prema dokumentaciji iz rujna 2017.g. izrađenoj po Orlandi Tokić, Apozito d.o.o.

Upravni odjel za promet Grada Dubrovnika dostavio je dopisom, KLASA: 940-01/18-03/13, URBROJ: 2117/01-11-19-37 od 19. veljače 2019.g. dokumentaciju koja se odnosi na zahtjev trgovačkog društva Primorje gradnja d.o.o. za otkupom k.č. 1275/5, k.o. Gruž te na sve predmete u kojima je angažirano trgovačko društvo Apozito d.o.o. ili dužnosnica Orlanda Tokić. Napominje se da postoji mogućnost postojanja predmeta koji eventualno nisu dostavljeni, budući da informatički sustav pretražuje po investitorima ili podnositeljima zahtjeva, ali ne i po nazivima ili imenima projektanata.

Ista dokumentacija obuhvaća:

* rješenje od 11. listopada 2017.g. kojim se obustavlja postupak izdavanja potvrde glavnog projekta iz područja prometa pokrenut od Animi arhitektura d.o.o., putem opunomoćenika Apozito d.o.o. od 2. lipnja 2017.g.,
* rješenje od 12. prosinca 2018.g. kojim se obustavlja postupak izdavanja potvrde glavnog projekta iz područja odvodnje oborinskih voda pokrenut od Primorje gradnja d.o.o., putem opunomoćenika Apozito d.o.o. od 16. listopada 2018.g.,
* rješenje od 12. prosinca 2018.g. kojim se obustavlja postupak izdavanja potvrde glavnog projekta iz područja odvodnje oborinskih voda pokrenut od Primorje gradnja d.o.o., putem opunomoćenika Apozito d.o.o. od 16. listopada 2018.g.,
* rješenje od 12. prosinca 2018.g. kojim se obustavlja postupak izdavanja potvrde glavnog projekta iz područja odvodnje oborinskih voda pokrenut od Primorje gradnja d.o.o., putem opunomoćenika Apozito d.o.o. od 16. listopada 2018.g.,
* rješenje od 14. prosinca 2018.g. kojim se obustavlja postupak izdavanja potvrde glavnog projekta iz područja prometa pokrenut od Primorje gradnja d.o.o., putem opunomoćenika Apozito d.o.o. od 16. listopada 2018.g.,
* rješenje od 14. prosinca 2018.g. kojim se obustavlja postupak izdavanja potvrde glavnog projekta iz područja prometa pokrenut od Primorje gradnja d.o.o., putem opunomoćenika Apozito d.o.o. od 16. listopada 2018.g.,
* rješenje od 14. prosinca 2018.g. kojim se obustavlja postupak izdavanja potvrde glavnog projekta iz područja prometa pokrenut od Primorje gradnja d.o.o., putem opunomoćenika Apozito d.o.o. od 16. listopada 2018.g.,
* potvrda glavnog projekta za oborinske vode od 12. lipnja 2017.g., investitora Animi d.o.o., izrađen od Avoka-ing d.o.o., po zahtjevu opunomoćenika Apozito d.o.o., direktorica Orlanda Tokić od 9. lipnja 2017.g.,
* potvrda glavnog projekta iz područja prometa od 23. listopada 2017.g., Apozito d.o.o. kao opunomoćenik investitora Anima arhitekture d.o.o., izrađenog od Structura inženjering d.o.o. te izmjene izrađene od Inženjerski projektni biro Car d.o.o.,
* potvrda glavnog projekta iz područja prometa od 7. kolovoza 2018.g., Apozito d.o.o., kao opunomoćenik investitora …………………………………………………, izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja prometa od 13. prosinca 2017.g., Apozito d.o.o., kao opunomoćenik investitora ……………………………………………….., izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 17. siječnja 2018.g., Apozito d.o.o., kao opunomoćenik investitora ……………………………………… izrađenog od Hidronika j.d.o.o.,
* potvrda glavnog projekta iz područja prometa od 21. studenoga 2017.g., Apozito d.o.o., kao opunomoćenik investitora ……….., izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 19. siječnja 2018.g., Apozito d.o.o., kao opunomoćenik investitora …………, izrađenog od Hidronika j.d.o.o.,
* potvrda glavnog projekta iz područja prometa od 20. studenoga 2017.g., Apozito d.o.o., kao opunomoćenik investitora ……….., izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 19. siječnja 2018.g., Apozito d.o.o., kao opunomoćenik investitora …………, izrađenog od Hidronika j.d.o.o.,
* potvrda glavnog projekta iz područja prometa od 20. studenoga 2017.g., Apozito d.o.o., kao opunomoćenik investitora …………………, izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 22. siječnja 2018.g., Apozito d.o.o., kao opunomoćenik investitora …………………., izrađenog od Hidronika j.d.o.o.,
* potvrda glavnog projekta iz područja prometa od 23. studenoga 2017.g., Apozito d.o.o., kao opunomoćenik investitora ………… izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 17. siječnja 2018.g., Apozito d.o.o., kao opunomoćenik investitora …………… izrađenog od Hidronika j.d.o.o.,
* potvrda glavnog projekta iz područja prometa od 22. studenoga 2017.g., Apozito d.o.o., kao opunomoćenik investitora …………….., izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 18. siječnja 2018.g., Apozito d.o.o., kao opunomoćenik investitora …………… izrađenog od Hidronika j.d.o.o.,
* potvrda glavnog projekta iz područja prometa od 22. studenoga 2017.g., Apozito d.o.o., kao opunomoćenik investitora ………………… izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 18. siječnja 2018.g., Apozito d.o.o., kao opunomoćenik investitora …………………., izrađenog od Hidronika j.d.o.o.,
* potvrda glavnog projekta iz područja prometa od 22. studenoga 2017.g., Apozito d.o.o., kao opunomoćenik investitora …………… izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 18. siječnja 2018.g., Apozito d.o.o., kao opunomoćenik investitora …………. izrađenog od Hidronika j.d.o.o.,
* potvrda glavnog projekta iz područja prometa od 20. studenoga 2017.g., Apozito d.o.o., kao opunomoćenik investitora ……………….., izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 22. siječnja 2018.g., Apozito d.o.o., kao opunomoćenik investitora ……………, izrađenog od Hidronika j.d.o.o.,
* potvrda glavnog projekta iz područja prometa od 22. studenoga 2017.g., Apozito d.o.o., kao opunomoćenik investitora ………………….., izrađenog od Apozito d.o.o. po glavnoj projektantici Orlandi Tokić,
* potvrda glavnog projekta iz područja odvodnje oborinskih voda od 19. siječnja 2018.g., Apozito d.o.o., kao opunomoćenik investitora ………………, izrađenog od Hidronika j.d.o.o.,
* potvrda izmijenjenog glavnog projekta odvodnje oborinskih voda od 16. lipnja 2017.g., Apozito d.o.o., kao opunomoćenik investitora …………………, izrađenog od Apozito d.o.o.,
* ukidanje statusa puta za koji se navodi da mu se može udovoljiti dopisom od 28. svibnja 2018.g., povodom traženja Primorje gradnja d.o.o., prikazano u Preglednom nacrtu od Habitat geo d.o.o., prema projektu izrađenom od Tehno ing d.o.o,.,
* potvrda glavnog projekta iz područja odvodnje oborinskih voda od 15. studenoga 2018.g., Apozito d.o.o., kao opunomoćenik investitora Animi arhitektura d.o.o., izrađenog od Strctura inženjering d.o.o., te
* posebni uvjeti iz područja odvodnje oborinskih voda od 27. studenoga 2017.g., Apozito d.o.o., kao opunomoćenik investitora Primorje gradnja d.o.o.

Upravni odjel za izgradnju i upravljanje projektima, dostavio je dopisom, KLASA: 940-01/18-03/13, URBROJ: 2117/01-24-19-35 od 19. veljače 2019.g., dokumentaciju koja se odnosi na zahtjev trgovačkog društva Primorje gradnja d.o.o. za otkup čestice 1275/5, k.o. te dokumentaciju koja se odnosi na provedbu projekta izgradnje Studentskog centra u Dubrovniku. U očitovanju se ističe da je vezano za postupanje navedenog Upravnog odjela dužnosnica Orlanda Tokić jedino u projektu Groblje Dubac, koji sufinancira Grad Dubrovnik, navedena kao projektantica Glavnog projekta iz srpnja 2014.g.

Očitovanju prileži Lokacijska dozvola od 2. svibnja 2018.g. za zahvat u prostoru rekonstrukcija Liechtensteinovog puta, investitora Primorje gradnja d.o.o., prema Idejnom projektu Tehno ing d.o.o., projektant ……………, u kojem se ne navode kao projektanti trgovačko društvo Apozito d.o.o. ili dužnosnica Orlanda Tokić, odgovor tog Upravnog odjela na pismo namjere od 27. travnja 2018.g. kojim se ističe suglasnost da trgovačko društvo Primorje gradnja d.o.o. o svom trošku, a za račun Grada Dubrovnika, financira izradu projektne dokumentacije za zahvat u prostoru rekonstrukcija Liechtensteinovog puta te se iznosi suglasnost s prijedlogom za ishođenje lokacijske dozvole, te dopis jednakog sadržaja od 27. travnja 2018.g. upućen gradonačelniku Grada Dubrovnika kojim se iznosi navedena suglasnost, akt dužnosnika Mate Frankovića, gradonačelnika Grada Dubrovnika od 27. travnja 2018.g. kojim je trgovačko društvo Primorje gradnja d.o.o. imenovano opunomoćenikom Grada Dubrovnika, kao investitora, da putem Upravnog odjela za izgradnju i upravljanje projektima obavi sve radnje potrebne za ishođenje lokacijske dozvole za navedenu rekonstrukciju, uz obvezu da istu preda u vlasništvo Gradu Dubrovniku, te posebni uvjete uređenja prostora iz područja prometa izdani od Upravnog odjela za promet dana 6. veljače 2017.g. za navedenu rekonstrukciju.

U dijelu dokumentacije koja se odnosi na izgradnju kompleksa Studentskog doma u Dubrovniku, priložen je dopis od 1. veljače 2018.g. kojim se gradonačelniku Grada Dubrovnika dostavlja Dodatak 1. Sporazumu o sufinanciranju izgradnje kompleksa Studentskog doma u Dubrovniku na potpis i ovjeru. Navedenim Dodatkom obvezao se Grad Dubrovnik sufinancirati izgradnju navedenog kompleksa u maksimalnom iznosu do 30.000.000,00 kn kroz 2016.g., 2017.g., 2018.g., 2019.g. i 2020.g.. Priloženi su i dopisi od 18. rujna 2018.g., 22. listopada 2018.g., 15. studenoga 2018.g., 19. prosinca 2018.g. kojim se Upravnom odjelu za proračun, financije i naplatu dostavljaju zahtjevi za isplatu za izvođenje radova na kompleksu Studentskog doma u Dubrovniku podneseni od strane Studentskog doma u Dubrovniku.

Upravni odjel za urbanizam, prostorno planiranije i zaštitu okoliša, dostavio je dopisom, KLASA: 940-01/18-03/13, URBROJ: 2117/01-16-19-30 od 18. veljače 2019.g., dokumentaciju koja se odnosi na Lokacijsku informaciju od 8. prosinca 2015.g. te Lokacijsku informaciju od 22. listopada 2018.g. kojom se utvrđuje da se u njima navedeno zemljište nalazi unutar obuhvata Prostornog plana Grada Dubrovnika, prostornog plana šireg područja, i Generalnog urbanističkog plana Grada Dubrovnika, prostornog plana užeg područja, koje su izdane na zahtjev Upravnog odjela za gospodarenje gradskom imovinom.

Upravni odjel za komunalne djelatnosti i mjesnu samoupravu, očitovao se dopisom, KLASA: 940-01/18-03/13, URBROJ: 2117/01-03-19-40 od 21. veljače 2019.g. u kojem se navodi da Upravni odjel za izdavanje i provedbu dokumenata prostornog uređenja i gradnje u postupku utvrđivanja obveze komunalnog doprinosa dostavlja pravomoćnu građevinsku dozvolu te podatke iz projekta, koji su potrebni za obračun komunalnog doprinosa. Vezano za naknadu za zadržavanje nezakonito izgrađenih zgrada te za obračun komunalnog doprinosa navodi se da Upravni odjel za komunalne djelatnosti i mjesnu samoupravu zaprima rješenje o zadržavanju objekta zajedno s projektnom dokumentacijom, koja se nakon utvrđenja obveze plaćanja, povratno dostavlja Upravnom odjelu za izdavanje i provedbu dokumenata prostornog uređenja i gradnje te se iznosi da taj Upravni odjel ne raspolaže projektnom dokumentacijom u kojima je podnositelj zahtjeva ili stručni izrađivač trgovačko društvo Apozito d.o.o. ili dužnosnica Orlanda Tokić.

U privitku su dostavljena rješenja o utvrđivanju komunalne naknade za Orlandu Tokić. Dostavljena su rješenja o utvrđivanju obveze spomeničke rente za trgovačko društvo Apozito d.o.o. za 2016.g. i 2017.g. protiv kojih je isto trgovačko društvo izjavilo žalbu Upravnom odjelu za komunalne poslove i zaštitu okoliša te je isto po odbijanju iste podnijelo tužbu nadležnom upravnom sudu, te je dostavljeno rješenje o utvrđivanju obveze spomeničke rente za 2018.g.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 2. podstavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti.

Dužnosnica Orlanda Tokić je prije stupanja na dužnost zamjenice gradonačelnika Grada Dubrovnika bila jedini vlasnik trgovačkog društva Apozito d.o.o. u kojem je obavljala funkciju direktorice te je dana 29. lipnja 2017.g. poslovni udjel prenijela na svog supruga, koji od navedenog dana ujedno obavlja funkciju prokuriste. Nadalje, tijekom cijelog razdoblja obnašanja dužnosti zamjenice gradonačelnika Grada Dubrovnika u radnom je odnosu u istom trgovačkom društvu od čega ostvaruje plaću, obzirom da volonterski obnaša navedenu dužnost u Gradu Dubrovniku, što je navodila u izvješćima o imovinskom stanju koja je podnosila Povjerenstvu.

Dužnosnica nije ugovorom prenijela pravo upravljanja na svog supruga koje proizlazi iz vlasništva nad poslovnim udjelom u trgovačkom društvu Apozito d.o.o. u smislu članka 16. stavka 1. ZSSI-a, već je prenijela vlasništvo nad poslovnim udjelom u tom trgovačkom društvu, što nije suprotno odredbama ZSSI-a. Pravo upravljanja koje proizlazi iz vlasništva nad poslovnim udjelom se, sukladno navedenoj zakonskoj odredbi, ne smije prenijeti na bračnog druga, ali se isto ograničenje na odnosi i na situaciju prijenosa vlasništva nad poslovnim udjelom u trgovačkom društvu, jer se vlasništvo može prenijeti na bilo koju osobu pa time ni na bračnog druga, slijedom čega nisu utvrđene okolnosti koje bi upućivale na moguću povredu odredbe članka 18. stavka 1. ZSSI-a., zbog čega se navodi prijave u tom dijelu ocjenjuju neosnovanima.

Međutim, imajući u vidu okolnosti njezina aktualnog zaposlenja te ranijeg vlasništva i obavljanja upravljačke funkcije, kao i trenutnog vlasništva nad poslovnim udjelom od strane bračnog druga dužnosnice te činjenice da isti obavlja funkciju prokuriste, poslovni subjekt Apozito d.o.o. može se smatrati s dužnosnicom interesno povezanom osobom u smislu članka 4. stavka 5. ZSSI-a, u odnosu na kojeg dužnosnica ne može biti nepristrana u obnašanju dužnosti.

Iz dokumentacije pribavljene u kontekstu provjere navoda prijave proizlazi da je dužnosnica Orlanda Tokić, koja je stupila na dužnost zamjenice gradonačelnika Grada Dubrovnika dana 9. lipnja 2017.g., usmenim putem bila zadužena od strane dužnosnika Mate Frankovića, gradonačelnika Grada Dubrovnika, usmjeravati i nadzirati rad dvaju upravnih tijela Grada Dubrovnika, Upravnog odjela za promet te Upravnog odjela za izgradnju i upravljanje projektima. Dužnosnik Mate Franković joj je pisanim putem privremeno dana 21. studenoga 2018.g. oduzeo istu povjerenu ovlast do davanja mišljenja Povjerenstva nakon što se na sjednici Gradskog vijeća Grada Dubrovnika raspravljalo o prijedlogu zaključka za otkup dijela k.č.br. 1275/5, k.o. Gruž zbog njezine uloge u izradi projekta. Stoga se službenici dvaju navedenih upravnih tijela nalaze u položaju podređenosti prema dužnosnici Orlandi Tokić.

U odnosu na zahtjev za otkup k.č.br 1275/5, k.o. Gruž, idejni projekt oznake 30/2017, koji se odnosio na navedenu nekretninu, za investitora trgovačko društvo Primorje gradnja d.o.o., izradila je dužnosnica Orlanda Tokić, ali je izrada projekta ugovorena prije nego što je dužnosnica stupila na dužnost zamjenice gradonačelnika Grada Dubrovnika. Navedena projektna dokumentacija koju je izradila dužnosnica ne odnosi se izravno na sam postupak otkupa k.č.br 1275/5, k.o. Gruž, već na gradnju objekata na toj čestici.

Upravni odjel za promet te Upravni odjel za izgradnju i upravljanje projektima, kao i druga upravna tijela Grada Dubrovnika, poduzimali su radnje u tom postupku. Upravni odjel za promet prvi se put negativno očitovao o mogućnosti otkupa čestice, a Upravni odjel za izgradnju i upravljanje projektima usuglasio se da trgovačko društvo Primorje gradnja d.o.o. za račun Grada i svoj trošak obavi sve radnje ishođenja lokacijske dozvole.

Povodom prvog traženja trgovačkog društva Primorje gradnja d.o.o. za otkupom k.č.br 1275/5, k.o. Gruž od 18. kolovoza 2017.g., Upravni odjel za promet, stanogradnju i razvojne projekte u svom dopisu od 4. rujna 2017.g. navodi da nije moguće ukinuti status puta na dijelu iste nekretnine.

Radnji otkupa k.č.br 1275/5, k.o. Gruž prethodili su izdavanje Lokacijske dozvole od 2. svibnja 2018.g. koju je donio Upravni odjel za izdavanje i provedbu dokumenata prostornog uređenja i gradnje na temelju Idejnog projekta društva TEHNO ŽING d.o.o., ovlaštenog projektanta …………………. po punomoći gradonačelnika Grada Dubrovnika dužnosnika Mate Frankovića od 27. travnja 2018.g. kojom se trgovačko društvo Primorje gradnja d.o.o. ovlašćuje da u ime investitora Grada Dubrovnika, a putem Upravnog odjela za izgradnju i upravljanje projektima, obavi sve radnje vezano za ishođenje lokacijske dozvole. Prije izdavanje te punomoći Upravni odjel za izgradnju i upravljanje projektima usuglasio se s time da trgovačko društvo Primorje gradnja d.o.o. postupa u ime investitora Grada Dubrovnika u postupku ishođenja Lokacijske dozvole.

Po ponovljenom traženju za otkup istog poslovnog subjekta od 17. svibnja 2018.g. Upravni odjel za promet u svom dopisu od 28. svibnja 2018.g. navodi da se može udovoljiti zahtjevu trgovačkog društva Primorje gradnja d.o.o. i ukinuti status puta na dijelu k.č.br 1275/5, k.o. Gruž upravo na temelju izdane Lokacijske dozvole. Gradsko vijeće Grada Dubrovnika je po prijedlogu dužnosnika Mate Frankovića, gradonačelnika, donijelo zaključak od 28. svibnja 2018.g. kojim se ukida status puta, odnosno javnog dobra u općoj uporabi za dio nekretnine k.o. 1275/5, k.o. Gruž, sukladno nacrtu izrađenom od strane trgovačkog društva Habitat d.o.o., po Mladenu Galinoviću, dipl.ing.

Nakon što je nadležno gradsko Procjembeno povjerenstvo prihvatilo nalaz vještaka o vrijednosti dijela predmetne nekretnine, Gradsko vijeće Grada Dubrovnika trebalo je na sjednici održanoj 9. studenoga 2018.g. raspravljati o prijedlogu zaključka o raspisivanju javnog natječaja za prodaju dijela nekretnine koji je podnesen od dužnosnika Mate Frankovića, gradonačelnika, ali je rasprava o tom prijedlogu povučena te je dužnosnik Mate Franković zbog ranije uloge dužnosnice Orlande Tokić u izradi projektne dokumentacije i njezina poslovna odnosa s Primorje gradnja d.o.o. zatražio mišljenje od Povjerenstva, o čemu je pisano obavijestio dužnosnicu Orlandu Tokić te joj naložio da ne obavlja povjerene poslove usmjeravanja i nadziranja rada dvaju navedenih upravnih odjela do davanja mišljenja Povjerenstva.

Iz očitovanja Upravnog odjela za gospodarenje gradskom imovinom od 28. studenoga 2018.g. proizlazi da dužnosnica Orlanda Tokić nije sudjelovala u postupku povodom zahtjeva za otkup, a iz priložene dokumentacije nije utvrđeno da bi dužnosnica u obnašanju dužnosti zamjenice gradonačelnika u okviru svojih ovlasti poduzimala radnje ili donosila odluke u istom postupku. Osim toga, u postupku za otkup navedene čestice nije se postupalo na temelju projekata koje bi izradilo trgovačko društvo Apozito d.o.o. ili dužnosnica, već se pretpostavke za ukidanje statusa javnog puta i time omogućavanje otkupa stvorene ocjenom projektne dokumentacije izrađene od trgovačkih društava TEHNO ŽING d.o.o. i Habitat geo d.o.o.

Sukladno iznijetome, postupanje dvaju navedenih, dužnosnici Orlandi Tokić podređenih upravnih odjela u postupku otkupa predmetne čestice 1275/5, k.o. Gruž, kojima se izražava suglasnost za poduzimanje radnji za račun Grada Dubrovnika te izražava stav o ispunjenosti pretpostavki za ukidanje statusa javnog puta, ne može se dovesti u vezu s ostvarivanjem privatnih interesa dužnosnice i ne upućuje na sukob interesa u kojem bi se ona našla ili na koju drugu zakonsku povredu.

Nadalje, u odnosu na izgradnju kompleksa Studentskog centra u Dubrovniku, iz dokumentacije Upravnog odjela za izdavanje i provedbu dokumenata prostornog uređenja i gradnje proizlazi da je Studentski centar u Dubrovniku investitor u tom projektu te da se Grad Dubrovnik obvezao isplatiti dio sredstava za izgradnju kompleksa. Iz građevinske dozvole ne proizlazi da bi trgovačko društvo Apozito d.o.o. ili dužnosnica bili uključeni u izradu projekata na temelju kojih je izdana navedena građevinska dozvola, obzirom da su u toj građevinskoj dozvoli navedeni svi subjekti prema posebnim područjima koji su izrađivali projektnu dokumentaciju, a među kojima nije navedeno i trgovačko društvo Apozito d.o.o. ili dužnosnica osobno. Stoga nisu utvrđene okolnosti koje bi upućivale da se dužnosnica u okviru provedbe ovog projekta našla u povredi odredbi ZSSI-a.

Upravni odjel za izdavanje i provedbu dokumenata prostornog uređenja i gradnje dostavio je dokumentaciju koja obuhvaća građevinske dozvole u razdoblju u kojem dužnosnica Orlanda Tokić obnaša predmetu dužnost, izdane od strane tog Upravnog odjela na zahtjev većeg broja investitora u kojim je opunomoćenik bilo trgovačko društvo Apozito d.o.o., a glavni projekt je izradilo navedeno trgovačko društvo po projektantici Orlandi Tokić. Iste građevinske dozvole u pojedinačnim predmetima donosili su službenici gradske uprave. Dužnosnica nije slijedom upute gradonačelnika Grada Dubrovnika bila ovlaštena usmjeravati i nadzirati rad navedenog Upravnog odjela, pa se ne može smatrati da postoje okolnosti koje bi upućivale da bi dužnosnica Orlanda Tokić u obnašanju dužnosti zamjenice gradonačelnika Grada Dubrovnika u situaciji kada, upravno tijelo kojem nije nadređena donosi akte kojima ocjenjuje glavne projekte izrađene od dužnosnice, bila u povredi odredbi ZSSI-a.

Naime, nije suprotno odredbama ZSSI-a da je dužnosnica projektant ili opunomoćeni podnositelj zahtjeva o kojima odlučuje upravno tijelo one jedinice lokalne samouprave u kojoj obnaša dužnost zamjenika čelnika izvršne vlasti, ukoliko dužnosnica ne postupa povodom tih zahtjeva ili ukoliko po položaju ili temeljem danih ovlasti u obnašanju dužnosti nije u mogućnosti utjecati na rad upravnog tijela i time na postupanje u konkretnom predmetu.

U odnosu na Upravni odjel za promet, uvidom u dokumentaciju koja je priložena uz očitovanje Grada Dubrovnika, utvrđeno je da je taj Upravni odjel u predmetnom razdoblju od 9. lipnja 2017.g. pa nadalje donosio akte kojima je potvrdio 25 glavnih projekata iz područja prometa odnosno područja odvodnje oborinskih voda većeg broja investitora, gdje je kao opunomoćenik investitora nastupalo trgovačko društvo Apozito d.o.o., a kod njih 12 glavni projekt izradilo je navedeno trgovačko društvo po glavnoj projektantici dužnosnici Orlandi Tokić. Na temelju tih akata investitori su stjecali pravo na poduzimanje zahvata u prostoru, a za njihovo pozitivno rješavanje interes ima i dužnosnica kao glavni projektant te istodobno i kao osoba zaposlena u trgovačkom društvu koje je opunomoćeni podnositelj zahtjeva za potvrđivanje. Upravni odjel za promet donio je i 7 rješenja kojima se obustavlja postupak izdavanja potvrde glavnog projekta u kojima je opunomoćenik bilo trgovačko društvo Apozito d.o.o.

Povjerenstvo nije u ovom predmetu za sada utvrdilo da bi dužnosnica Orlanda Tokić poduzimala radnje ili davala upute za postupanje u konkretnim predmetima kada je upravno tijelo Grada Dubrovnika, kojeg je dužnosnica bila ovlaštena usmjeravati i nadzirati, donosilo akte ocjenjujući projekte koje je dužnosnica izradila ili u postupcima kada je trgovačko društvo Apozito d.o.o. bilo opunomoćeni podnositelj u ime investitora, jer bi to upućivalo na moguću povredu odredbe članka 7. ZSSI-a koji propisuje zabranjena djelovanja dužnosnika.

Navedena rješenja donosili su službenici istog Upravnog odjela sukladno propisima kojima se uređuje postupak njihova donošenja te nije utvrđeno da bi ih osobno donosila dužnosnica. Službenici koji ih donose nalaze se u odnosu hijerarhijske podređenosti i zavisnosti prema dužnosnici koja nadzire i usmjerava njihov rad po nalogu gradonačelnika Grada Dubrovnika, a radi se o relativno velikom broju zahtjeva koje je kontinuirano podnosilo trgovačko društvo Apozito d.o.o. te s tim u vezi o većem broju potvrđenih glavnih projekata koje je osobno izradila dužnosnica kao projektant tog trgovačkog društva.

Pod opisanim okolnostima privatni interes dužnosnice proizlazi iz potvrđivanja podnesenog zahtjeva koji pravni učinak stječe izdavanjem akta od strane upravnog tijela, jer tada za investitora nastaje pravo da poduzme neki zahvat u prostoru na temelju dokumentacije izrađene od dužnosnice ili s njom interesno povezane pravne osobe, koja je i opunomoćeni podnositelj zahtjeva, a javni interes očituje se u zakonito provedenom postupku njihova potvrđivanja na čiji ishod ne bi smjeli utjecati privatni interesi dužnosnika nadređenog službenicima koji postupaju u pojedinačnim predmetima.

Iz prikupljenih podataka proizlazi da je dužnosnica bila ovlaštena nadzirati rad Upravnog odjela za promet od dana stupanja na dužnost zamjenice gradonačelnika Grada Dubrovnika na temelju ovlaštenja koje joj je privremeno oduzeto, u kojem razdoblju postoji opisana situacija potencijalnog sukoba interesa, odnosno proizlazi kako nije otklonila od sebe ili zatražila oduzimanje povjerenih joj ovlasti tijekom razdoblja u kojem su kontinuirano podnošeni zahtjevi za potvrđivanje projekata. Dužnosnica je eventualno mogla donositi odluke koje izravno ili neizravno utječu na status i materijalna prava službenika Upravnog odjela za promet Grada Dubrovnika, koji povodom ponesenog zahtjeva ocjenjuju upravo onu dokumentaciju koju je dužnosnica osobno izradila te postupaju povodom zahtjeva podnesenih od opunomoćenog trgovačkog društva koje je s dužnosnicom interesno povezano.

U situaciji kada je dužnosnici povjereno od strane gradonačelnika Grada Dubrovnika u obnašanju dužnosti njegove zamjenice usmjeravati i nadzirati rad Upravnog odjela za promet, a trgovačko društvo Apozito d.o.o. s kojim je interesno povezana, u svojstvu opunomoćenika kontinuirano podnosi zahtjeve za potvrđivanje glavnog projekta istom Upravnom odjelu, pri čemu je dužnosnica u gotovo polovini predmeta bila osobno angažirana na izradi tih projekata kao zaposlenik istog trgovačkog društva, a dužnosnici podređeni službenici postupaju povodom tih zahtjeva i donose akte o potvrdi glavnih projekata, postoje okolnosti koje upućuju da se dužnosnica našla u situaciji u kojoj njezini privatni interesi mogu utjecati na nepristranost u obavljanju javne dužnosti, što predstavlja mogući sukob interesa u smislu članka 2. stavka 2. podstavka 2. ZSSI-a.

Upravni odjel za izdavanje i provedbu dokumenata prostornog uređenja i gradnje dostavio je dokumentaciju koja se odnosi na rješenja kojima se postupalo u predmetima prema projektima izrađenima po trgovačkom društvu Apozito d.o.o. i dužnosnici osobno, međutim, dužnosnica nije bila ovlaštena usmjeravati i nadzirati rad ovog Upravnog odjela te ne postoje okolnosti koji upućuju na situacija sukoba interesa u kojoj bi se našla izdavanjem tih rješenja. Nadalje, iz zaprimljene dokumentacije ne proizlazi da bi trgovačko društvo Apozito d.o.o. ili dužnosnica osobno bili uključeni kao projektanti ili u nekom drugom svojstvu u realizaciju projekta studentskog centra u kojem je naručitelj Studentski centar u Dubrovniku, a cjelokupna dokumentacija nastala je prije nego je dužnosnica Orlanda Tokić stupila na dužnost zamjenice gradonačelnice Grada Dubrovnika.

U odnosu na sve druge upravne odjele Grada Dubrovnika koji su se očitovali, iz očitovanja i priložene dokumentacije ne proizlazi da bi im dužnosnica Orlanda Tokić bila nadređena u smislu nadziranja ili usmjeravanja rada, a akti koje su donosili nisu bili povodom pojedinačnih traženja podnositelja gdje bi punomoćnik podnositelja zahtjeva ili izrađivač glavnog projekta bila dužnosnica ili trgovačko društvo Apozito d.o.o. Tako je Upravni odjel za proračun, financije i naplatu potraživanja dostavio je dokumentaciju koja se odnosi na predmet nabave „Rekonstrukcija i opremanje staklenika Zavoda za mediteranske kulture“, naručitelja Studentski centar u Dubrovniku, Upravni odjel za gospodarenje gradskom imovinom poduzimao u postupku za otkup 1275/5, k.o. Gruž, Upravni odjel za urbanizam dostavio je dvije lokacijske informacije koje se odnose na trgovačko društvo Primorje gradnja d.o.o., a Upravni odjel za komunalne djelatnosti i mjesnu samoupravu dostavio je rješenja o utvrđivanju komunalne naknade za Orlandu Tokić te rješenja o utvrđivanju obveze spomeničke rente za trgovačko društvo Apozito d.o.o., dok su se preostala četiri upravna odjela očitovala da ne raspolažu dokumentacijom koja bi se odnosila na dužnosnicu ili navedeno trgovačko društvo.

U postupku pred Povjerenstvom potrebno je utvrditi je li dužnosnica donosila konkretne odluke kojima je utjecala na status i materijalna prava službenika tog Upravnog odjela.

Poziva se dužnosnica Orlanda Tokić, da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnica Orlanda Tokić, elektronička dostava
2. Podnositelj prijave
3. Objava na internetskim stranica Povjerenstva
4. Pismohrana